CELEX: 32022D0133
Language: hr
Date: 2022-01-25 00:00:00
Title: Provedbena odluka Vijeća (EU) 2022/133 od 25. siječnja 2022. kojom se Francuskoj odobrava uvođenje posebne mjere odstupanja od članaka 218. i 232. Direktive 2006/112/EZ o zajedničkom sustavu poreza na dodanu vrijednost

31.1.2022   
               
               
                  HR
               
               
                  Službeni list Europske unije
               
               
                  L 20/272
               
            
         PROVEDBENA ODLUKA VIJEĆA (EU) 2022/133
         od 25. siječnja 2022.
         kojom se Francuskoj odobrava uvođenje posebne mjere odstupanja od članaka 218. i 232. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
         uzimajući u obzir prijedlog Europske komisije,
         budući da:
         
                     (1)
                  
                  
                     Dopisima evidentiranima u Komisiji 12. travnja 2021. i 20. rujna 2021. Francuska je zatražila odobrenje za uvođenje posebne mjere kojom se odstupa od članaka 218. i 232. Direktive 2006/112/EZ („posebna mjera”) radi uvođenja obveznog izdavanja računa u elektroničkom obliku za sve porezne obveznike s poslovnim nastanom na državnom području Francuske. Ta bi obveza obuhvaćala račune izdane za transakcije između poreznih obveznika. Odobrenje je zatraženo za razdoblje od 1. siječnja 2024. do 31. prosinca 2026.
                  
               
                     (2)
                  
                  
                     Komisija je dopisima od 29. rujna 2021. zahtjev Francuske proslijedila ostalim državama članicama. Komisija je dopisom od 30. rujna 2021. obavijestila Francusku da ima sve informacije potrebne za procjenu zahtjeva.
                  
               
                     (3)
                  
                  
                     Francuska tvrdi da bi uvođenje opće obveze izdavanja računa u elektroničkom obliku donijelo koristi u borbi protiv prijevara u vezi s porezom na dodanu vrijednost (PDV) i utaje PDV-a. Obveza izdavanja računa u elektroničkom obliku, zajedno s prijenosom dodatnih podataka o transakcijama, omogućila bi poreznoj upravi da u stvarnom vremenu provjerava dosljednost prijavljenog i naplaćenog PDV-a te izdanih i primljenih računa, čime bi se poboljšala sposobnost uprave za sprečavanje i suzbijanje prijevara u vezi s PDV-om. Time bi se ujedno povećala saznanja o poslovnim aktivnostima u stvarnom vremenu, čime bi se omogućilo da se gospodarska politika što je više moguće usmjeri na gospodarsku stvarnost.
                  
               
                     (4)
                  
                  
                     Francuska smatra da bi obveza izdavanja računa u elektroničkom obliku olakšala dobrovoljno usklađivanje s poreznim zakonodavstvom. Poreznim obveznicima omogućilo bi se pojednostavnjenje obveza izvješćivanja o PDV-u uvođenjem prethodnog ispunjavanja njihovih prijava. Izdavanje računa u elektroničkom obliku pružilo bi i druge prednosti poreznim obveznicima, kao što su skraćivanje razdoblja plaćanja, smanjivanje troškova ispisa i poštanskih naknada, smanjivanje troškova i kašnjenja u obradi podataka o obračunu ili smanjivanje troškova pohrane. Uštede i prednosti koje bi porezni obveznici ostvarili provedbom izdavanja računa u elektroničkom obliku uvelike bi nadoknadilo početno ulaganje koje će biti nužno radi prilagodbe njihovih sustava.
                  
               
                     (5)
                  
                  
                     S obzirom na široko područje primjene i novost posebne mjere, važno je procijeniti učinak posebne mjere na borbu protiv prijevara u vezi s PDV-om i utaje PDV-a te na porezne obveznike. Stoga bi Francuska, ako smatra da je potrebno produljenje posebne mjere, Komisiji trebala zajedno sa zahtjevom za produljenje podnijeti izvješće koje uključuje procjenu posebne mjere u pogledu njezine djelotvornosti u borbi protiv prijevara u vezi s PDV-om i utaje PDV-a te u pojednostavnjenju naplate poreza.
                  
               
                     (6)
                  
                  
                     Posebna mjera ne bi trebala utjecati na pravo poreznih obveznika na dobivanje papirnatih računa u slučaju stjecanja unutar Zajednice.
                  
               
                     (7)
                  
                  
                     Posebnu mjeru trebalo bi vremenski ograničiti kako bi se omogućila ocjena njezine prikladnosti i djelotvornosti u kontekstu njezinih ciljeva.
                  
               
                     (8)
                  
                  
                     Posebna mjera proporcionalna je ciljevima koji se žele postići jer je vremenski ograničena i uvodit će se postupno. Od 2024. obveza primanja računa u elektroničkom obliku treba se primjenjivati na sve porezne obveznike. Obveza izdavanja računa u elektroničkom obliku treba se primjenjivati od 2024. na velika poduzeća, od 2025. na poduzeća koja imaju od 250 do 4 999 zaposlenih i čiji je promet manji od 1,5 milijardi EUR, a od 2026. na mala i srednja poduzeća, uključujući porezne obveznike koji ostvaruju korist od izuzeća za mala poduzeća iz članka 282. Direktive 2006/112/EZ. Usto, posebna mjera ne dovodi do rizika od preusmjeravanja prijevara u druge sektore ili druge države članice.
                  
               
                     (9)
                  
                  
                     Posebna mjera neće negativno utjecati na ukupan iznos poreznog prihoda koji je naplaćen u fazi konačne potrošnje ni na vlastita sredstva Unije koja proizlaze iz PDV-a,
                  
               DONIJELO JE OVU ODLUKU:
         
            Članak 1.
            Odstupajući od članka 218. Direktive 2006/112/EZ, Francuskoj se odobrava da prihvaća račune koje porezni obveznici s poslovnim nastanom na državnom području Francuske izdaju u obliku dokumenata ili poruka samo ako se ti dokumenti ili poruke prenose u elektroničkom obliku.
         
         
            Članak 2.
            Odstupajući od članka 232. Direktive 2006/112/EZ, Francuskoj se odobrava uvođenje odredbe da uporaba računa u elektroničkom obliku koje izdaju porezni obveznici s poslovnim nastanom na državnom području Francuske nije uvjetovana pristankom primatelja s poslovnim nastanom na državnom području Francuske na uporabu računa u elektroničkom obliku.
         
         
            Članak 3.
            Francuska Komisiji priopćuje nacionalne mjere za provedbu posebnih mjera za odstupanja iz članaka 1. i 2.
         
         
            Članak 4.
            
               1.   Ova Odluka proizvodi učinke od dana priopćenja.
            
            
               2.   Ova se Odluka primjenjuje od 1. siječnja 2024. do 31. prosinca 2026.
            
            
               3.   Ako Francuska smatra da je potrebno produljenje posebnih mjera za odstupanja iz članaka 1. i 2., Komisiji podnosi zahtjev za produljenje zajedno s izvješćem u kojem se procjenjuje opseg u kojem su nacionalne mjere iz članka 3. bile djelotvorne u borbi protiv prijevara u vezi s PDV-om i utaje PDV-a te u pojednostavnjenju naplate poreza. U tom se izvješću procjenjuje učinak tih mjera na porezne obveznike, a posebno jesu li te mjere povećale njihovo administrativno opterećenje i troškove.
            
         
         
            Članak 5.
            Ova je Odluka upućena Francuskoj Republici.
         
         
            Sastavljeno u Bruxellesu 25. siječnja 2022.
            
               
                  Za Vijeće
               
               
                  Predsjednik
               
               C. BEAUNE
            
         
         
            (1)  SL L 347, 11.12.2006., str. 1.